
Betegtájékoztató: Információk a felhasználó számára
Voriconazole Teva 200 mg filmtabletta

vorikonazol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Voriconazole Teva filmtabletta és milyen betegségek esetén alkalmazható?

2.
Tudnivalók a Voriconazole Teva filmtabletta szedése előtt

3.
Hogyan kell szedni a Voriconazole Teva filmtablettát?

4.
Lehetséges mellékhatások

5.
Hogyan kell a Voriconazole Teva filmtablettát tárolni?

6.
A csomagolás tartalma és egyéb információk

1. Milyen típusú gyógyszer a Voriconazole Teva filmtabletta és milyen betegségek esetén alkalmazható?
A Voriconazole Teva filmtabletta vorikonazol hatóanyagot tartalmaz. A Voriconazole Teva filmtabletta egy gombás fertőzések elleni gyógyszer. A fertőzést okozó gombák elpusztításával vagy fejlődésük megállításával fejti ki hatását.

Az alábbi betegségekben szenvedő betegek (felnőttek és 2 évesnél idősebb gyermekek) kezelésére alkalmazható:

· Aspergillus gombafaj okozta fertőzés (invazív aszpergillózis),

· olyan betegek Candida okozta fertőzése (egy másik típusú gombás fertőzés, amit Candida gombafaj okoz /kandidémia/), akiknek a vérében nem kórosan alacsony a fehérvérsejtek száma,

· súlyos, gyorsan rosszabbodó, flukonazollal (egy másik, gombás fertőzések kezelésére szolgáló gyógyszer) szemben ellenálló Candida gombafajok okozta fertőzések,

· súlyos, Scedosporium fajok vagy Fusarium fajok (két különböző gombafaj) okozta gombás fertőzések.

A Voriconazole Teva filmtabletta a betegek súlyosbodó, potenciálisan életveszélyes gombás fertőzéseinek kezelésére szolgál.
Alkalmazható még a magas kockázatú, csontvelő-átültetésben részesült betegek gombás fertőzéseinek megelőzésére.
Csak orvos utasítására, ellenőrzése mellett szedje ezt a gyógyszert.
2. Tudnivalók a Voriconazole Teva filmtabletta szedése előtt

Ne szedje a Voriconazole Teva filmtablettát:
· ha allergiás a vorikonazolra vagy a gyógyszer (6. pontban felsorolt) egyéb összetevőjére.

Nagyon fontos, hogy közölje kezelőorvosával, gyógyszerészével vagy a gondozását végző egészségügyi szakemberrel, ha más gyógyszert is szedett vagy szed, még a vény nélkül kaphatókat vagy a gyógynövényt tartalmazó készítményeket is.

A következő listán látható hatóanyagú készítményeket tilos a Voriconazole Teva filmtabletta-kezelés alatt szedni: 
· terfenadin (allergia ellenes szer)
· asztemizol (allergia ellenes szer)

· ciszaprid (gyomorpanaszokra szedett gyógyszer)

· pimozid (elmebetegségekre használt gyógyszer)

· kinidin (szívritmuszavarokra használt gyógyszer)
· ivabradin (krónikus szívelégtelenség tüneteinek kezelésére használt gyógyszer),
· rifampicin (tüdőgümőkor, vagyis tuberkulózis elleni gyógyszer)

· efavirenz (HIV-fertőzés kezelésére használt gyógyszer) naponta 400 mg, vagy azt meghaladó dózisban

· karbamazepin (görcsök kezelésére használt gyógyszer)

· fenobarbitál (súlyos álmatlanság és görcsök kezelésére használt gyógyszer) 

· ergot alkaloidok (pl. ergotamin, dihidroergotamin; migrén kezelésére)

· szirolimusz (transzplantált betegek kezelésére)

· ritonavir (HIV kezelésére használt gyógyszer) naponta kétszer 400 mg vagy ennél nagyobb dózisban

· közönséges orbáncfű (gyógynövény),

· naloxegol (a kifejezetten az opioidok csoportjába tartozó fájdalomcsillapítók – pl. morfin, oxikodon, fentanil, tramadol, kodein – által okozott székrekedés kezelésére használt gyógyszer),

· tolvaptán [alacsony vérnátriumszint (hiponatrémia) kezelésére és a vesefunkció romlásának lassítására szolgál policisztás vesebetegséggel élő betegeknél],

· lurazidon (depresszió kezelésére használt gyógyszer),

· finerenon (krónikus vesebetegség kezelésére használt gyógyszer),

· venetoklax (krónikus limfocitás leukémia [CLL] kezelésére használt gyógyszer).
Figyelmeztetések és óvintézkedések

A Voriconazole Teva filmtabletta szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel, ha:
· volt már allergiás reakciója más, azol típusú gyógyszerekre

· májbetegségben szenved, vagy ha korábban volt májbetegsége. Ha májbeteg, kezelőorvosa alacsonyabb adagban írhatja fel a Voriconazole Teva filmtablettát. Kezelőorvosának vérvizsgálatokkal kell ellenőriznie a májműködését, ha Voriconazole Teva filmtablettával kezeli.

· ismert szívizombántalma, szívritmuszavara, lassú szívverése vagy elektrokardiogram (EKG) eltérése, úgynevezett „hosszú QTc-szindrómája” van.
Önnek a kezelés alatt kerülnie kell minden napfényt és napon való tartózkodást. Fontos, hogy a bőr napsugárzásnak kitett területeit fedje, és használjon magas faktorszámú fényvédőkrémet, mert a bőrnek a nap UV sugarai iránti fokozott érzékenysége alakulhat ki. Ez tovább fokozódhat, ha egyéb fényérzékenységet okozó gyógyszert, például metotrexátot szed. Ezek az óvintézkedések gyermekekre is vonatkoznak.
A Voriconazole Teva filmtabletta-kezelés alatt azonnal tájékoztassa kezelőorvosát, 
· ha leég a napon,
· ha bőrén súlyos kiütések vagy hólyagok alakulnak ki, 
· ha csontfájdalom jelentkezik.

Ha bőrén a fent leírt rendellenességek alakulnak ki, kezelőorvosa bőrgyógyászhoz utalhatja Önt, aki a vizsgálat után dönthet úgy, hogy fontos, hogy Ön rendszeresen felkeresse őt. A Voriconazole Teva filmtabletta hosszan tartó alkalmazása esetén kismértékben fennáll a bőrrák kialakulásának kockázata.
Ha mellékvese-elégtelenség jelei alakulnak ki Önnél, amely során a mellékvesék nem termelnek elegendő mennyiséget bizonyos szteroidhormonokból, például kortizolból, ami olyan tüneteket okozhat, mint például krónikus vagy hosszan tartó kimerültség, izomgyengeség, étvágyvesztés, fogyás, hasi fájdalom, kérjük, tájékoztassa kezelőorvosát.

Értesítse kezelőorvosát, ha kialakulnak Önnél a Cushing-szindróma jelei, amely betegségben a szervezet túl nagy mennyiségű kortizol hormont termel, és ami az alábbi tünetekhez vezethet: testtömeg-növekedés, zsírpúp a vállak között, holdvilágarc, a has, combok, emlők és karok bőrének besötétedése, elvékonyodó bőr, könnyen kialakuló véraláfutások, magas vércukorszint, túlzott szőrnövekedés, túlzott izzadás.

Kezelőorvosának vérvizsgálatokkal ellenőriznie kell a máj- és veseműködését.

Gyermekek és serdülők

A Voriconazole Teva filmtabletta a 2 évesnél fiatalabb gyermekeknek nem adható.
Egyéb gyógyszerek és a Voriconazole Teva filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is.

Néhány gyógyszer megváltoztathatja a Voriconazole Teva filmtabletta hatását, illetve a Voriconazole Teva filmtabletta megváltoztathatja más gyógyszerek hatását.

Mondja el kezelőorvosának, ha az alábbi gyógyszert szedi, mivel lehetőség szerint a Voriconazole Teva filmtablettával történő egyidejű kezelés kerülendő:

· ritonavir (HIV kezelésére használt szer) naponta kétszer 100 mg dózisban;
· glaszdegib (daganatos megbetegedés kezelésére használt gyógyszer) ha mindkét gyógyszert alkalmaznia kell, kezelőorvosa gyakran vizsgálni fogja a szívritmusát.
Mondja el kezelőorvosának, ha az alábbi hatóanyagú gyógyszerek bármelyikét szedi, mivel lehetőség szerint a Voriconazole Teva filmtablettával történő egyidejű kezelés kerülendő, vagy a vorikonazol dózisának módosítására lehet szükség:

· rifabutin (tüdőbaj ellenes gyógyszer). Ha Önt már rifabutinnal kezelik, ellenőrizni kell a vérképét, és figyelni kell a rifabutin mellékhatásait.

· fenitoin (epilepszia kezelésére használt gyógyszer). Ha Önt már fenitoinnal kezelik, a Voriconazole Teva filmtabletta-kezelés alatt a fenitoin vérszintjét ellenőrizni kell, és szükség lehet az adagolás módosítására.

Mondja el kezelőorvosának, ha az alábbi gyógyszerek bármelyikét szedi, mivel az adag módosítására vagy ellenőrzésére lehet szükség, hogy megállapítsák, a gyógyszerek és/vagy a Voriconazole Teva filmtabletta a kívánt hatást elérik-e:

· warfarin és egyéb alvadásgátlók (pl. fenprokumon, acenokumarol, amelyek lassítják a véralvadást);

· ciklosporin (transzplantált betegeknek);

· takrolimusz (transzplantált betegeknek);

· szulfanilureák (pl. tolbutamid, glipizid és gliburid) (cukorbetegség kezelésére);

· sztatinok (pl. atorvasztatin, szimvasztatin) (koleszterinszint-csökkentők);

· benzodiazepinek (pl. midazolám és triazolám) (súlyos álmatlanság és stressz esetén);

· omeprazol (fekély elleni szer);

· szájon át szedett fogamzásgátlók (ha fogamzásgátlót Voriconazole Teva filmtablettával együtt szed, nemkívánatos hatások, mint émelygés és menstruációs zavarok léphetnek fel);

· vinka alkaloidok (pl. vinkrisztin és vinblasztin) (rákellenes szerek);
· tirozinkináz-gátlók (pl. axitinib, bozutinib, kabozantinib, ceritinib, kobimetinib, dabrafenib, dazatinib, nilotinib, szunitinib, ibrutinib, ribociklib) (daganatos megbetegedés kezelésére);
· tretinoin (leukémia kezelésére);
· szakvinavir és más HIV proteáz gátlók (HIV kezelésére);

· nem nukleozid reverz transzkriptáz gátlók (pl. efavirenz, delavirdin, nevirapin) (HIV-fertőzés kezelésére) (az efavirenz bizonyos dózisai nem szedhetők együtt a Voriconazole Teva filmtablettával);
· metadon (heroinfüggőség kezelésére);

· alfentanil, fentanil és egyéb rövid hatású ópiátok, mint a szufentanil (sebészeti beavatkozások során alkalmazott fájdalomcsillapítók);

· oxikodon és egyéb, hosszú hatású ópiátok, mint a hidrokodon (közepes és erős fájdalom csillapítására szolgáló szer);

· nem-szteroid gyulladáscsökkentő gyógyszerek (pl. ibuprofen, diklofenák) (a fájdalom és a gyulladás kezelésénél használt gyógyszerek);

· flukonazol (gombás fertőzések elleni szer);
· flukloxacillin (baktérium okozta fertőzések ellen alkalmazott antibiotikum);
· everolimusz (előrehaladott veserák kezelésére és szervátültetésen átesett betegeknél használják);
· letermovir (a citomegalovírus [CMV] betegség megelőzésére szolgál csontvelőtranszplantáció után);

· ivakaftor (cisztás fibrózis kezelésére használják).
Terhesség és szoptatás 
Tilos Voriconazole Teva filmtablettát szedni terhesség alatt, hacsak kezelőorvosa nem rendeli el. A fogamzóképes korban lévő nőknek hatékony fogamzásgátlást kell alkalmazniuk. Azonnal jelezze kezelőorvosának, ha teherbe esik a Voriconazole Teva filmtabletta-kezelés alatt.

Mielőtt elkezdi szedni a Voriconazole Teva filmtablettát, a szoptatást abba kell hagyni.

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
A készítmény hatásai a gépjárművezetéshez és a gépek kezeléséhez szükséges képességekre

A Voriconazole Teva filmtabletta okozhat homályos látást vagy zavaró fényérzékenységet. Ha ez előfordul, ne vezessen, és ne használjon szerszámokat vagy munkagépet. Mondja el kezelőorvosának, ha ilyet észlel.

A Voriconazole Teva filmtabletta tejcukrot (laktózt) tartalmaz

Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A Voriconazole Teva filmtabletta nátriumot tartalmaz

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.
3. Hogyan kell szedni a Voriconazole Teva filmtablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

Az adagolást az Ön kezelőorvosa fogja meghatározni a testtömege és a fertőzés jellege alapján.

A készítmény ajánlott adagja felnőtteknek (idős betegeknek is) a következő:
	
	Tabletta

	
	40 kg-os és afeletti betegek*
	40 kg alatti betegek

	Az első 24 órában szükséges adag (telítő adag)
	12 óránként 400 mg az első

24 órában
	12 óránként 200 mg az első 24 órában

	Az első 24 óra után szükséges adag (fenntartó adag)
	200 mg naponta kétszer
	100 mg naponta kétszer


*Ez a 15 éves vagy idősebb betegekre egyaránt értendő.

Attól függően, hogy hogyan reagál a kezelésre, kezelőorvosa megemelheti a napi adagját kétszer 300 mg-ra (≥40 kg) vagy kétszer 150 mg-ra (<40 kg).

Kezelőorvosa dönthet úgy, hogy csökkenti adagját, ha Önnek enyhe vagy közepes fokú májzsugorodása van. 

Alkalmazása gyermekeknél és serdülőknél

A készítmény ajánlott adagja gyermekek és serdülők számára a következő:
	
	Tabletta

	
	Gyermekek 2 éves kortól kevesebb, mint 12 éves korig, valamint 12‑14 éves, 50 ttkg-nál kisebb testtömegű serdülők
	50 ttkg-os vagy annál nagyobb testtömegű, 12-14 éves serdülők, valamint minden 14 évesnél idősebb serdülő

	Az első 24 órában szükséges adag (telítő adag)
	A kezelést infúzióval kezdik
	Lásd ajánlott adagolás felnőtteknek

	Az első 24 óra után szükséges adag (fenntartó adag)
	9 mg/ttkg naponta kétszer (legfeljebb 350 mg naponta kétszer)
	Lásd ajánlott adagolás felnőtteknek


Az Ön szervezetének a kezelésre adott válasza alapján a kezelőorvos növelheti vagy csökkentheti a napi adagot.

· Tabletta csak akkor adható, ha a gyermek le tudja nyelni.

A tablettát legalább egy órával az étkezés előtt vagy után vegye be. A tablettát egészben, egy kevés vízzel nyelje le.

Ha Ön vagy gyermeke a Voriconazole Teva filmtablettát gombás fertőzés megelőzése céljából szedi, kezelőorvosa dönthet úgy, hogy abba kell hagyni a Voriconazole Teva filmtabletta szedését, ha a kezelés miatt mellékhatások lépnek fel.

Ha az előírtnál több Voriconazole Teva filmtablettát vett be

Ha az előírtnál több Voriconazole Teva filmtablettát vett be (vagy másvalaki vette be az Ön tablettáit), azonnal kérjen orvosi segítséget, vagy azonnal menjen a legközelebbi kórház sürgősségi osztályára. A Voriconazole Teva filmtabletták dobozát vigye magával. Az előírtnál több Voriconazole Teva filmtabletta bevétele esetén a normálistól eltérő, fokozott fényérzékenységet észlelhet.

Ha elfelejtette bevenni a Voriconazole Teva filmtablettát

Fontos, hogy a Voriconazole Teva filmtablettákat rendszeresen, naponta ugyanabban az időben vegye be. Ha egy adagot elfelejt bevenni, a következőt a megfelelő időben vegye be. Ne vegyen be kétszeres adagot a kihagyott adag pótlására.

Ha idő előtt abbahagyja a Voriconazole Teva filmtabletta szedését

Bebizonyosodott, hogy nagymértékben fokozza a gyógyszer hatékonyságát, ha minden adagot bevesz a megfelelő időben. Ezért, amíg orvosa le nem állítja a kezelést, fontos, hogy a Voriconazole Teva filmtablettákat pontosan, a fentiek szerint szedje.

A Voriconazole Teva filmtablettákat addig szedje, amíg kezelőorvosa előírja Önnek. Ez nagyon fontos, mert ha korábban hagyja abba a kezelést, a fertőzés esetleg nem gyógyul meg. A csökkent ellenálló-képességű vagy súlyos fertőzésben szenvedő betegek esetében hosszú kezelésre lehet szükség a fertőzés kiújulásának megakadályozására.

Amikor a kezelőorvosa leállítja a Voriconazole Teva filmtabletta-kezelést, nem szabad semmilyen hatást éreznie.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha mellékhatás jelentkezik, általában enyhe lefolyású és átmeneti szokott lenni. Ritkán azonban ezek a mellékhatások súlyosak is lehetnek, orvosi ellátást igényelhetnek.

Súlyos mellékhatások – Hagyja abba a Voriconazole Teva filmtabletták szedését, és azonnal keresse fel orvosát

· Bőrkiütés

· Sárgaság; a májműködést ellenőrző vérvizsgálati eredmények megváltozása

· Hasnyálmirigy-gyulladás.
Egyéb mellékhatások

Nagyon gyakori (10-ből több mint 1 beteget érinthetnek):

· Látáskárosodás (látás megváltozása, beleértve a következőket: homályos látás, színek megváltozása, a fényérzékeléssel szembeni kóros intolerancia, színvakság, szembetegség, gyűrűk látása a fényforrások körül, farkasvakság, szemtekerezgés, szikralátás, aura (rövid ideig tartó látótérkiesés, villogó, fényes pontok vagy színes cikkcakkos vonalak látása), csökkent látásélesség, látási fényesség változása, a szokásos látótér valamely részének kiesése, úszkáló foltok a látótérben)

· Láz

· Bőrkiütés

· Émelygés, hányás, hasmenés

· Fejfájás

· A végtagok dagadása

· Gyomorfájdalom
· Légzési nehézség
· Májenzimek emelkedése.
Gyakori (10-ből legfeljebb 1 beteget érinthetnek):

· Arcüreggyulladás, ínygyulladás, hidegrázás, gyengeség

· A vörösvértestek (néha immunrendszerrel kapcsolatos) és/vagy fehérvérsejtek (néha lázzal kísérve) bizonyos típusainak – esetenként súlyosan – csökkent száma, a vér alvadását elősegítő sejtek – amelyeket vérlemezkéknek hívnak – csökkent száma
· Alacsony vércukorszint, alacsony káliumszint a vérben, alacsony nátriumszint a vérben
· Szorongás, depresszió, zavartság, nyugtalanság, álmatlanság, hallucinációk
· Görcsök, remegés vagy akaratlan izommozgás, a bőr bizsergése vagy rendellenes tapintásérzés, izomtónus-fokozódás, álmosság, szédülés

· Bevérzés a szemben

· Szívritmuszavarok, beleértve a nagyon gyors szívverést, nagyon lassú szívverést, ájulás
· Alacsony vérnyomás, visszérgyulladás (amely vérrögképződéssel járhat együtt)

· Heveny légzési nehézségek, mellkasi fájdalom, az arc vizenyős duzzanata (száj-, ajak- és szem körüli duzzanat), folyadék felhalmozódása a tüdőben

· Székrekedés, emésztési zavar, az ajkak gyulladása
· Sárgaság, májgyulladás és májkárosodás
· Bőrkiütés, ami a bőr súlyos felhólyagosodásához és hámlásához vezethet, és amely sima, piros területként jelenik meg a bőrön, kisméretű, majd egymással egyesülő hólyagokkal borítva, bőrvörösség
· Viszketés

· Hajhullás

· Hátfájdalom

· Veseelégtelenség, véres vizelet, a vesefunkciós vérvizsgálatok eredményeinek megváltozása.
· Napégés vagy súlyos bőrreakció fény vagy napfény hatására

· Bőrrák
Nem gyakori (100-ból legfeljebb 1 beteget érinthetnek):

· Influenzaszerű tünetek, a tápcsatorna irritációja és gyulladása, a tápcsatorna gyulladása, amely antibiotikum által okozott hasmenéshez vezet, nyirokerek gyulladása

· A hasüreg falát belülről borító, a hasi szerveket körülvevő vékony szövet gyulladása

· Megnövekedett nyirokcsomók (néha fájdalmas), véralvadási rendszer rendellenessége, csontvelő-elégtelenség, megnövekedett eozinofilszám
· A mellékvese csökkent működése, pajzsmirigy-alulműködés
· Kóros agyműködés, Parkinson-szerű tünetek, a kezekben vagy lábakban zsibbadást, fájdalmat, bizsergést vagy égő érzést okozó idegkárosodás
· Egyensúly- vagy koordinációs problémák

· Az agy duzzanata

· Kettős látás, súlyos szemproblémák, beleértve: a szem és a szemhéj fájdalma és gyulladása, kóros szemmozgás, látóideg-károsodás, ami látáskárosodást okozhat, látóidegfő-duzzanat (papilla-ödéma)
· Tapintásérzés csökkenése

· Kóros ízérzékelés

· Hallásproblémák, fülcsengés, forgó jellegű szédülés
· Bizonyos belső szervek (pl. hasnyálmirigy, patkóbél) gyulladása, a nyelv duzzanata és gyulladása
· Megnagyobbodott máj, májkárosodás, epehólyag-betegség, epekövek

· Ízületi gyulladás, a bőr alatti erek gyulladása (ami vérrögképződéssel is társulhat)
· Vesegyulladás, fehérje a vizeletben, vesekárosodás
· Nagyon gyors szívverés, vagy szabálytalan szívverés, néha szabálytalan elektromos impulzusokkal
· Rendellenes elektrokardiogram (EKG)

· Koleszterinszint emelkedése a vérben, karbamidszint emelkedése a vérben
· Allergiás bőrreakciók (néha súlyosak), beleértve egy életveszélyes bőrbetegséget, amely fájdalmas hólyagokat és sebeket okoz a bőrön és a nyálkahártyákon, főleg a szájnyálkahártyán, bőrgyulladás, csalánkiütés, bőrpír és irritáció, a bőrön vöröses vagy lilás elszíneződések, melyeket a vérlemezkeszám csökkenése okozhat, ekcéma.
· Allergiás reakció vagy túlzott mértékű immunválasz

· A csontot körülvevő szövet gyulladása
Ritka (1000-ből legfeljebb 1 beteget érinthetnek):

· Pajzsmirigy túlműködés
· Az agyműködés romlása, ami májbetegség súlyos szövődménye
· A látóidegben lévő rostok többségének elvesztése, a szaruhártya homályossága, akaratlan szemmozgás
· Fényérzékenység, amely a bőrön hólyagképződéssel jár
· Olyan betegség, amely során a szervezet immunrendszere megtámadja a perifériás idegrendszer részeit
· Szívritmuszavarok vagy a szív elektromos ingerületvezetésének zavarai (néha életveszélyes) 
· Életveszélyes allergiás reakció

· Véralvadási rendszer betegsége

· Allergiás bőrreakciók (néha súlyosak), beleértve a következőket: a bőr, a bőr alatti szövet, a nyálkahártyák és a nyálkahártya alatti szövet gyors duzzanata (ödéma), viszkető vagy fájó, megvastagodó és pirossá váló területek a bőrön, ezüstös pikkelyes hámlással kísérve, a bőr és nyálkahártyák irritációja, életveszélyes bőrbetegség, amelynek hatására a bőr legkülső rétege (a felhám) nagy területen leválik az alatta lévő bőrrétegekről; nagykiterjedésű kiütés, emelkedett testhőmérséklet és megnagyobbodott nyirokcsomók.
· Kisméretű, száraz, pikkelyesen hámló bőrfoltok, néha vastag tüskékkel vagy „szarvakkal”.
Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):

· Szeplők és pigmentált foltok.
Egyéb jelentős mellékhatások, amelyeknek nem ismert az előfordulási gyakorisága, de megjelenésük esetén azonnal értesíteni kell a kezelőorvost: 
· Pirosas, hámló foltok vagy gyűrű alakú bőrelváltozások, amelyek a kután lupusz eritematózusz nevű autoimmun betegség tünetei lehetnek.
Ismert, hogy a Voriconazole Teva filmtabletta károsíthatja a májat és a vesét, orvosának vérvizsgálatokkal ellenőriznie kell a máj- és a veseműködést. Jelezze orvosának, ha gyomorpanaszai vannak, vagy ha székletének állaga megváltozik.

Bőrrák eseteit jelentették olyan betegeknél, akik hosszan tartó Voriconazole Teva filmtabletta-kezelésben részesültek (lásd 2. pont).

Gyermekek esetében gyakrabban tapasztaltak UV fény vagy napfény hatására kialakuló napégést vagy súlyos bőrreakciót. Ha Önnél, illetve gyermekénél bőrproblémák jelentkeznek, kezelőorvosa beutalhatja Önt vagy gyermekét egy bőrgyógyászhoz, aki a megbeszélés után dönthet úgy, hogy Önnek vagy gyermekének rendszeres kontrollvizsgálatra kell járnia. A májenzimek emelkedését is gyakrabban észlelték gyermekek esetében.
Ha ezen mellékhatások bármelyikét tartósan tapasztalja vagy kellemetlennek érzi, kérjük jelezze orvosának.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Voriconazole Teva filmtablettát tárolni?

A gyógyszer gyermekektől elzárva tartandó!

A buborékcsomagoláson, illetve a dobozon feltüntetett lejárati idő (Felhasználható:/Felh.:) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Voriconazole Teva filmtabletta?
· A készítmény hatóanyaga a vorikonazol. Tablettánként 200 mg vorikonazolt tartalmaz.

· Egyéb összetevők: laktóz-monohidrát (lásd 2. pont, „A Voriconazole Teva filmtabletta tejcukrot (laktózt) tartalmaz”), kroszkarmellóz-nátrium, povidon K25, hidegen duzzadó kukoricakeményítő, magnézium-sztearát, hipromellóz 5 mPa.s, 85%-os glicerin, titán-dioxid (E171).
Milyen a Voriconazole Teva filmtabletta külleme és mit tartalmaz a csomagolás?
Fehér, hosszúkás filmtabletta, egyik oldalán „V”, a másik oldalon „200” jelzéssel ellátva. Hosszúság: kb. 17,2 mm, szélesség: kb. 7,2 mm.
2, 10, 14, 20, 28, 30, 50, 56, 98 és 100 db filmtabletta multipack vagy unit dose PVC/Al buborékcsomagolásban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

Teva Gyógyszergyár Zrt.

4042 Debrecen

Pallagi út 13.
Gyártó

Merckle GmbH,
Ludwig-Merckle-Str. 3, 89143 Blaubeuren, Németország

Teva Gyógyszergyár Zrt.

4042 Debrecen, Pallagi út 13, Magyarország

TEVA PHARMA S.L.U.

C/C, n. 4, Poligono Industrial Malpica, 50016 Zaragoza, Spanyolország

Pliva Hrvatska d.o.o.

Prilaz baruna Filipovića 25, 10000 Zagreb, Horvátország

Teva Operations Poland Sp. z o. o.

Mogilska 80 Str., 31-546 Kraków, Lengyelország

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Ausztria:
	Voriconazol ratiopharm 200 mg Filmtabletten

	Belgium:
	Voriconazole Teva 200 mg filmomhulde tabletten

	Csehország:
	Voriconazole Teva 200 mg

	Észtország:
	Voriconazole Teva 200 mg

	Franciaország:
	Voriconazole Teva 200 mg, comprimé pelliculé

	Görögország:
	Voriconazole Teva 200 mg Επικαλυμμένα με λεπτό υμένιο δισκία

	Hollandia:
	Voriconazol 200 mg Teva, filmomhulde tabletten

	Írország:
	Voriconazole Teva 200mg Film-coated Tablets

	Lettország:
	Voriconazole Teva 200 mg apvalkotās tabletes

	Litvánia:
	Voriconazole Teva 200 mg plėvele dengtos tabletės

	Luxemburg:
	Voriconazole Teva 200 mg comprimés pelliculés

	Magyarország:
	Voriconazole Teva 200 mg filmtabletta

	Németország:
	Voriconazol-ratiopharm® 200 mg Filmtabletten

	Olaszország:
	VORICONAZOLO TEVA

	Portugália:
	Voriconazol Teva

	Spanyolország:
	Voriconazol Teva 200 mg comprimidos recubieertos con película EFG

	Svédország:
	Voriconazole Teva

